钦定古今图书集成/明伦汇编/氏族典/第382卷 > 李憙
## 钦定古今图书集成/明伦汇编/氏族典/第382卷 > 李憙

按《晋书李憙传》：“憙字季和，上党铜鞮人也。父佺，汉大
鸿胪。憙少有高行，累辟三府不就，后为并州别驾。景
帝辅政，命憙为大将军从事中郎，转司马，寻拜右长
史。从讨毋丘俭，还迁御史中丞，以公事免。顷之，除凉
州刺史，加扬威将军，假节，领护羌校尉。羌夷犯塞，憙
因其隙，不及启闻，辄以便宜出军深入，遂大克获，以”
功重免谴。拜冀州刺史，累迁司隶校尉。及魏帝告禅
于晋，憙以本官行司徒事。泰始初，封祁侯。皇太子立，
以憙为太子太傅，迁尚书仆射，以年老逊位。卒，子赞
嗣。少子俭，字仲约，历左积弩将军、屯骑校尉。俭子弘，
字世彦，永嘉末，历给事黄门侍郎、散骑常侍。